
FORORD. 

1 denne Afhandling giver jeg en Beskrivelse af en 
Metode som jeg har uddannet til Anvendelsen af Lysets 
kemiske Straaler især i Hudpatologien. Kun som et rent 
Appendiks og for nærmere at illustrere Metoden giver 
jeg , tillige en foreløbig Meddelelse om dens Anvendelse 
ved Lupus vulgaris. 

For at lette Forstaaelsen og spare lange Beskrivelser 
er Afhandlingen forsynet med nogle Gengivelser efter 
Fotografier. 

Paa et Omraade som dette, hvor man maa arbejde 
med saa mange nye og ukendte Forhold, kunde der 
selvfølgelig trænges til flere og mere omfattende Under- 
søgelser end dem jeg har foretaget. Dette er mig ganske 
klart, men alt kan jo ikke komme paa én Gang. 

Mine Forsøg paabegyndte jeg i Nov. 18^5 paa 
Københavns elektriske Centralstation, hvis Laboratorium 
af den daværende Driftsbestyrer, Direktør Windfeld 
Hansen med den største Elskværdighed blev stillet til 
min Disposition, og hvor jeg mødte den største Velvilje 
og Interesse hos d'Hrr. Ingeniører. 



Da Forsøgene snart viste sig meget lovende, op- 
naaede jeg — værdifuldt støttet af d'Hrr. Professorer 
Reisz og Haslund — Understøttelser af det Classenske 
Fideikommis paa 500 Kr. og af Kultusministeriet paa 
800 Kr. Men saa omfattende Forsøg som der burde 
gøres, Forsøg som vilde koste mange Penge til Lokaler, 
kostbare Lindser, Apparater, elektrisk Lys m. m. var 
det dog langtfra muligt at anstille ved Hjælp af disse 
Understøttelser. Da henvendte jeg mig til Hr. Borger- 
repræsentant, Direktør Hagemann og fremstillede Sagen 
for ham, ikke alene, at der burde anstilles Eksperi- 
menter i det Store med denne Metode, men ogsaa, 
at der var al Grund til at tro, at der vilde kunne op- 
naas meget paa forskellige medicinske Omraader ved at 
benytte Lyset som Helbredelsesmiddel, men at den 
første Betingelse herfor var, at der blev anstillet viden- 
skabelige Undersøgelser over Lysets Virkninger paa 
Organismen. 

Det lykkedes mig straks at vinde Direktør Hagemanns 
Interesse og Tro paa Sagen, og ved hans Initiativ traadte 
derpaa en Kreds af Mænd sammen som alle havde 
Vilje til at støtte den her antydede Opgave; jeg nævner 
med Taknemlighed disse Herrers Navne: Borgmester 
Borup; Professor, Dr. med. Chievitz; Professor, Over- 
læge Feilberg; Justitsraad, Hospitalsinspektør Gredsted; 
Professor, Dr. med., Overlæge Haslund; Fabrikejer, 
cand. polyt. Vilh. Jørgensen; Fabrikant Juhler; Pro- 
fessor Dr. med. Carl Lange; Ingeniør Niels Mogensen; 
Professor, Dr. med. Carl Jul. Salomonsen; Raadmand 
Wassard; Belysningsdirektør Windfeld Hansen. 

Med disse Herrer som Overbestyrelse og Hr. 
Borgmester Borup som Formand for denne, er der 



nu (i Okt. 18%) under Navn af „Finsens medicinske 
Lysinstitut" stiftet en offentlig Institution, hvis Opgave 
ifølge Statuternes § 1 er: „at anstille og fremme Under- 
søgelser over Lysets Virkning paa de levende Organismer, 
hovedsageligt med det Formaal for Øje, at anvende 
Lysstraaler i den praktiske Medicins Tjeneste." 

Institutet, som bestyres af mig med Bistand i øko- 
nomisk og administrativ Henseende af Hr. Justitsraad 
Gredsted, har sit Lokale i en Bygning som i Løbet af 
Korsommeren er bleven bygget i en Enklave i Kom- 
munehospitalets Gartnerhave. Hr. Borgmester Borup 
havde, med det efter Forholdene fornødne Forbehold, 
givet den værdifulde Tilladelse, at denne Grund midler- 
tidig maatte benyttes hertil og at Kommunehospitalet 
leverede elektrisk Strøm til Institutet, mod at dette til 
Gengæld paatog sig Behandlingen af Patienter som af 
Kommunehospitalets Overlæger eventuelt maatte blive 
henviste dertil. 

Medens der vel turde næres Haab om, at der fra 
et eller andet Fond med videnskabeligt Formaal eller 
eventuelt fra det Offentlige, i Tidens Løb vilde kunne 
faas Penge til Institutets Etablering og Bygningens Op- 
førelse, blev de i saa Henseende fornødne Midler — 
for ikke at forhale Sagens Fremme — straks med stor 
Liberalitet stillede til Disposition af d'Hrr. Direktør 
Hagemann og Fabrikejer Vilh. Jurgensen. 

Bygningen er opført efter Tegning og under Ledelse af 
Hr. Arkitekt Tvede. D'Hrr. Belysningsdirektør Windfeld 
Hansen og Ingeniør Karsten have forestaaet de tekniske In- 
stallationer. Alle disse Mænd have velvillig ydet Institutet 
denne Hjælp uden Vederlag. Bygningen blev taget i Brug 
i Begyndelsen af August d. A.. og jeg har altsaa siden 



den Tid kunnet arbejde og vil i Fremtiden have Lej- 
lighed til at arbejde under de bedst mulige Betingelser. 
Den ene Halvdel af Bygningen er indrettet til Labora- 
torium — til hvis Forsyning med Instrumenter og Appa- 
rater Carlsbergfondet har bevilget 2500 Kr. — i den 
anden Halvdel behandles Patienter. Denne intime For- 
ening af videnskabelige Undersøgelser og Praksis er 
særlig nødvendig paa dette Omraade. 

Som en meget væsentlig Ting maa jeg endnu til- 
føje, at en Understøttelse som har været mig bevilget 
paa Finansloven, har bidraget i væsentlig Grad til, at 
jeg har kunnet anvende al min Tid paa disse Under- 
søgelser. 

For al den overordentlige Velvillie som herved er 
vist mig og al den betydningsfulde Hjælp som jeg har 
modtaget, biinger jeg herved hver især min dybtfølte 
Tak. Allermest Tak skylder jeg dog d'Hrr. Direktør 
Hagemann og Fabrikejer Jørgensen, thi ikke alene den 
pekuniære Side af Sagen, men ogsaa det største Ar- 
bejde ved Lysinstitutets Dannelse er baaret af dem. 

Hr. Professor Haslund, som har vist mine Forsøg 
den største Interesse og som med sin store Sagkundskab 
har ydet mig den mest betydningsfulde Støtte og Op- 
muntring, bringer jeg en særlig Tak. 

København i Nov. 1896. 

Niels R. Finsen. 



Ge 



rentagne Gange har jeg ved forskellige Artikler, 
især i Hospitalstidende, haft Lejlighed til at henlede 
Opmærksomheden paa den store Betydning, som Lysets 
saakaldte kemiske Straaler (de blaa, violette og ultra- 
violette), have for den dyriske Organisme, og jeg har 
søgt at vise, at vi i disse Straaler have en Naturkraft 
af betydelig Styrke, som man burde give mere Agt 
paa og tage mere Hensyn til i Medicinen end hidtil. 
Navnlig har jeg dvælet ved disse Straalers Virkninger 
paa Huden 1 ), deres Forhold til Pigmentdannelsen, men 
især ved den Betændelse som fremkaldes af dem, og 
som i visse Tilfælde, f. Eks. ved Koppesygdommen, 
har en saa overordentlig Betydning, at man ved at 
udelukke dem fra Sygestuerne, d. v. s. ved at filtrere 
Lyset gennem røde Glas eller røde Gardiner, kan und- 
gaa Suppurationen af Vesiklerne med de deraf flydende 
Ulemper, o: den farlige Suppurationsfeber, Ardannelsen 
og de hyppige Følgelidelser-). — Hvor stærk og hvor 



') Finsen: Om, Lysets Indvirkninger paa Huden. Hospitalstidende 

o. Juli 1893. 
*) — • Om de kemiske Straaltrs skadelige Indvirkning paa den 

dyriske Organisme. Hospitalstidende 1. Nov. \S9'.i. 

afgørende denne Virkning af de kemiske Straaler er for 
Koppeeksantemets Overgang i Pusdannelse vil bedst 
fremgaa af de ved denne Behandling opnaaede Resul- 
tater. Der foreligger nu, saavidt jeg ved, i Litteraturen 
Referater af c. 70 saaledes behandlede Koppetilfælde, og 
af dem har Metoden kun i ét Tilfælde slaaet Fejl 1 ). 

At Lyset udøver en vis Indflydelse direkte paa 
Blodet er paavist ved den Iagttagelse, som jeg har 
gjort, at de røde Blodlegemer kontraherer sig ved Lys- 
paavirkning. 

Endvidere har jeg ved en Række Eksperimenter 2 ) 
paavist en inciterende Virkning af disse Straaler paa 
Nervesystemet, en Virkning, der hos forskellige lavere 
Dyr og Fostre er saa overordentlig stærk, at den uden- 
tvivl maa have sin store Betydning. Herved er ogsaa 
godtgjort, at det Liv og den Bevægelse, som man iagt- 
tager hos saa mange Dyr (f. Eks. Krybdyr og Insekter), 
naar Solen skinner og navnlig, naar den pludselig 
bryder frem, hovedsagelig skyldes de kemiske Straaler 
og ikke, som man hidtil har antaget, Varmen og 
Lyset. 

Det er imidlertid en anden ikke mindre betydnings- 
fuld Virkning af Lyset, som jeg her vil komme ind paa, 
nemlig Indvirkningen paa Mikroorganismer. Her har 
man den velgørende Følelse — i Modsætning til ved 
andre Lysspørgsmaal — at være inde paa et omhygge- 
lig og velbearbejdet Felt, takket være vor Tidsalders 
store Interesse for de smaa Organismer. 



') Finsen: The red light treatment of smallpox. British medical 

journal 7. Dec. 1895. 
') — : Lyset som Incitament, Hospitalstidende Nr. 8 1895. 

Lysets Indvirkning: paa Mikroorganismer. 

Efter at det ved talrige Undersøgelser især af 
Downes og Blunt, Duclaux og Arloing var slaaet fast, 
at Lyset havde en hæmmende og efter tilstrækkelig 
Tids Belysning en dræbende Virkning paa Bakterier, 
søgte man nærmere at bestemme denne Virkning. I 
Begyndelsen var der en Del Divergens imellem de for- 
skellige Undersøgere, men i de seneste Aar er man ved 
forbedrede Methoder og større Nøjagtighed i Forsøgene 
kommen til ret klare og overensstemmende Resultater. 
Navnlig har i den allernyeste Tid Anvendelsen af Flade- 
kulturer til disse Forsøg (Buchner) bevirket et stort 
Fremskridt, idet de tidligere anvendte Massekulturer 
havde den Ulempe, at de fjernest eller dybest liggende 
Lag bleve mindre paavirkede af Lyset, end de over- 
fladiske Endvidere benyttede man i Regelen Reagens- 
glas eller Kolber, hvilke absolut maa være uheldige paa 
Grund af Lysbrydningen i det buede Glas. 

Da der foreligger en saa righoldig Litteratur over 
dette Emne, kan jeg ikke komme ind paa de enktlte 
Forfatteres Undersøgelser, men vil i korte Træk gen- 
give, hvad man maa anse for nogenlunde fastslaaet 
paa dette Omraade, og hvad der har Interesse for 
os her. 

Som de vigtigste Spørgsmaal vil jeg nævne: 1) Hvor 
lang Tids Lyspaavirkning er nødvendig for at dræbe 
Bakterierne? 2) Hvori bestaar denne Virkning? 3) Hvilke 
Dele af Lyset D: hvilke Spektralgebeter foraarsage denne 
Virkning? 

Hvor lang Tid er nødvendig? I næsten alle 
de første Rækker Undersøgelser drejer det sig om lange 

Tidsrum — mange Timer, indtil flere Dage, Uger, ja 
Maaneder — inden Lyset havde dræbt Kulturerne. En- 
kelte Undersøgere kom endog til det Resultat, at Lyset 
ikke dræbte Bakterier. Ved Anvendelsen af Pladekul- 
turer (Minck og Buchner 1 ), Dieudonné*)), har det der- 
imod vist sig, at der ikke behøvedes nær saa lang Tid. 
Dieudonné fandt, at direkte Sollys i Sommermaanederne 
formaar at dræbe Kimene efter kun 1 — l 1 /« Times For- 
løb, diffust Dagslys efter c. 5 Timer, elektrisk Lys (Bue- 
lampe paa 900 Normallys) efter 8 Timer, og Glødelys 
efter 11 Timer 3 ). De til disse Forsøg anvendte Bak- 
terier vare: Mier. prodigiosus, Bac. fluorescens og for 
en Del af Forsøgenes Vedkommende Bact. coli com. 
Tyfusbacillen og Miltbrand. Til at hæmme Væksten 
var omtrent den halve Tid nødvendig. — Disse de 
nyeste Tidsangivelser ere vistnok de korteste, man 
kender. 

Hvori bestaar Virkningen? De fleste have an- 
taget en Virkning paa Bakterierne selv. Roux i ) har 
dog ved Forsøg med Miltbrand vist, at Lysets Virkning 
paa Næringsmaterialet (Bouillon) ogsaa havde en vis 
Betydning, saaledes at Sporer, som bleve saaede i 
Bouillon, umiddelbart efter at denne havde været udsat 
3—4 Timer for Sollys, ikke voksede ud; dræbte bleve 



') Buchner: Uber den Einfluss des Liehtes auf Bakterien und iiber 

die Selbstreinigung der Flusse. Archiv f. Hygiene Bd. XVII 1893 

S. 179. 
-) Dieudonné : Beitråge zur Beurtheilung der Einwirkung des Lichtes 

auf Bakterien. Arbeiten aus dem Kaiserlichen Gesundheitsamte 

Bd. IX S. -405. 1894. 
*) Se min Kritik. S. 30. 
4 ) Roux: De l'action de la lumiére et de l'air sur les spores de la 

bactéridie du charbon. Annal, de l'Institut Pasteur 1887 Nr. 9. S. 445. 

de dog ikke, thi naar man bragte dem over i en ikke 
insoleret Bouillon, voksede de godt frem. Vegetations- 
former af Miltbrand lode sig imidlertid ikke paa- 
virke af, at Bouillonen havde været udsat for Lys, 
de voksede heri ligesaa godt, som i anden Bou- 
illon. 

.Med Hensyn til de ydre Betingelser som bør 
være til Stede for at Lyset skal kunne dræbe Bak- 
terier, synes det af forskellige Forfatteres Under- 
søgelser at fremgaa, at Tilstedeværelsen af Ilt, er af 
allerstørste Betydning, derfor har man, og vistnok med 
Rette, talt om, at Virkningen paa Bakterierne nærmest 
var en Oksydation. En endnu mere bestemt Anskuelse 
er fremsat af Richardsott 1 ) og DieHdotuié*), nemlig den, 
at Lysets Virkning skyldes Dannelsen af Brintoverilte 
(H 2 O 2). Denne Antagelse støttes bl. a. derved, at 
det er de samme Slags Lysstraaler, som danner Brint- 
overilte, og som virker dræbende paa Bakterier. 

Hvilke Spektralgebeter foraarsage denne 
Virkning? Herom kan jeg fatte mig i Korthed, thi 
der er blandt de forskellige Undersøgere nogenlunde 
Enighed om, at de mest brydbare Straaler ere de vig- 
tigste og de mindst brydbare have ringe eller ingen 
Virkning, enkelte Forfattere ere endog næsten tilbøjelige 
til at tilkende den røde Farve en gunstig Indflydelse 



') Richard son : The action of Light in preventing Putrefactive 
Decomposition ; and in inducing the Formation of Hydrogen 
Peroxide in Organic Liquids. Journ. chem. Soc. 1893 p 
1109. 

'-') Dieudonné: L'ber die Bedentung des Wasserstoffsuperoxyds fur 
die bakterientodtende Kraft des Lichtes. Arbeiten aus dem Kaiscr- 
lichen Gesundheitsamte Bd. IX S. 537. 1894. 

paa Bakteriernes Vækst. Saa godt som alle Forsøg 
vise, at de blaa og violette Straaler have den stærkeste 
Virkning. Medens nogle Undersøgere have fundet stærk 
Virkning af de ultraviolette Straaler, have andre fundet 
dem mere indifferente. De grønne Straaler tillægges 
som Regel en svagt hæmmende Virkning. 

Af Forfattere, som have undersøgt dette Forhold, 
vil jeg især nævne: Downes og Blunt 1 ), Geisler' 2 }, 
Buchner' 6 ), Dieudonné i ), Janotvski 5 ), d'Arsonval og 
Charrin 6 ). 

Endnu staar et ret væsentligt Spørgsmaal tilbage: 
Kan Lyset dræbe alle Bakterier? og hvis det kan det, 
er da alle lige lidt modstandsdygtige mod Lyset? 

Paa det første Spørgsmaal kan svares, at det synes 
ifølge de overordentlig talrige Undersøgelser paa meget 
forskellige Former, dels blandede Kulturer (Downes og 
Blunt), dels Renkulturer (de fleste senere Undersøgere) 
at være en Fællesegenskab, ialt Fald for de patogene 
Former, at de dræbes af Lyset (de patogene Former 
have nemlig, som man kan vente, særlig hyppigt været 
Genstand for Undersøgelse). At der findes Undtagelser 



') Downes and Blunt: Researches on the Effect of Light upon Bae- 
teria and other Organisms. Proceedings of the Royal Society of 
London Vol XXVI 1877 S. 488. 

2 ) Geisler: Zur Frage uber die Wirkung des Lichtes auf Bakterien. 
Centralblatt f Baktenologie Bd. XI 1892. S. 161. 

3 ) Buchner: 1. c. 

4 ) Dieudonnc: 1. c. 

5 ) Janowshi : Zur Biologie der Tyfusbacillen. Centralblatt !'. Bak- 
teriologie Bd. VIII S. 167 1890. 

B ) d'Arsonval et Charrin: Influence des agents atmosphériques, en 
particulier de la Iumiére et du froid, sur la bacille pyocyanique. 
La Semaine médicale 1894 S. 26. 

fra denne Regel vil jeg dog nævne, idet Eugelmann 1 ) 
har fundet, at enkelte Former (Purpurbakterier) ynde 
Lyset, (hvad dog sikkert kun gælder til en vis Grad). 

Med Hensyn til det andet Spørgsmaal: om alle 
Bakterier ere lige lidt modstandsdygtige mod Lyset, 
vil Svaret blive vanskeligere. Saa meget kan siges, at 
det synes her at være en Regel — ligesom overfor 
andre bakteriocide Agenser — at Yegetationsformerne 
bukke lettere under end Sporer. DuJaitx") har 
desuden ment, at Kokker vare mindre modstands- 
dygtige end Baciller, men dette synes ikke at være 
bleven bekræftet af andre Undersøgere. Med Hensyn 
til de enkelte specielle Formers Modstandsdygtighed 
kan der ikke siges noget bestemt, idet Forskellen paa 
Tidsangivelserne hos de forskellige Undersøgere meget 
vel kan have sin Grund i forskellig Kremgangsmaade 
og navnlig forskellig Lysstyrke. Nogen Forskel i Mod- 
standsevne nævnes i Almindelighed ikke af Under- 
søgerne, saa man kan vel nok gaa ud fra, at den ikke 
er stor. Nøjere Undersøgelser herover vilde imidlertid 
være af stor Interesse. 

Til mine Forsøg, som senere ville blive omtalte, 
har jeg som Regel benyttet m. prodigiosus, dels fordi 
den er behagelig at arbejde med, og dels fordi den 
hyppig er bleven benyttet af andre Undersøgere og 
sammenlignet med andre Former, saa at man ved om 
den, at den ikke danner nogen Undtagelse, hverken i 
den ene eller i den anden Retning. 

') Eugelmann: Uber Bakteriopurpurin und seine physiologische 

Bedeutung. Pllugers Archiv Bd. 42. S. 183. 
'-') Duclaux: Influence de la lumiére du soleil sur la vitalitc de mi- 

crococcus. Compt. rend. Aug. 1885. T. CI. 



16 



Den praktiske Anvendelse i Medicinen af Lysets 

bakteriocide Virkning. 

Paa Grund af denne bakteriedræbende Evne har 
Sollyset selvfølgelig en overordentlig Betydning i Naturen, 
jeg nævner her blot, at Floders og Søers interessante 
Selvrensning for Bakterier uden al Tvivl skyldes Sol- 
lyset (Buchner) '). 

En direkte Anvendelse af Sollyset som Desinfektions- 
middel er ogsaa meget almindelig, det er jo navnlig af 
denne Grund, at man stræber at skaffe saa lyse Boliger 
og særlig saa lyse Soveværelser som muligt; man „soler" 
Sengklæder m. m. Denne sidste Anvendelse, Soldesinfek- 
tionen, som er videnskabelig undersøgt af Esmarch 2 ), 
holder dog ikke saa meget, som den lover, navnlig fordi 
Lyset, særlig ved farvede Stoffer, ikke formaar at trænge 
i Dybden, men kun paavirker Overfladen og det kun 
paa de direkte af Lyset trufne Steder. 

Ganske anderledes forholder det sig derimod med 
de levende Væv, disse ere som bekendt, og som jeg 
senere vil komme nærmere ind paa, meget permeable 
for Lysstraalerne. Desuden kan Lyset trænge ind i 
Legemet uden at beskadige Huden. Dette sidste er en 
uvurderlig Egenskab, en Egenskab, som, saavidt jeg ved, 
intet andet bakteriedræbende Middel er i Besiddelse af 3 ). 



') Buchner 1. c. 

'J v. Esmarch: Uber Sonnendesinfektion. Zeitschrift fur Hygiene. 
Bd. XVI, Hefte 2, 1894. 

s ) Naar der er Tale om Straaler, som trænge ind i Legemet, tænker 
man for Tiden ferst og fremmest paa de saa interessante Røntgenske 
Straaler, og da der desuden er fremkommet nogle — amerikanske 
— Beretninger om, at disse Straaler kunne dræbe forskellige 
patogene Bakterier, kunde man maaske mene, at jeg ikke har 
Ret til at tilkende Lysstraalerne ene denne omtalte Egenskab. 

Vi se nu altsaa, at fra et teoretisk Synspunkt er 
der intet i Vejen for, tvertimod alt taler for en Anven- 
delse af Lyset ved lokale, overfladiske, bak- 
terielle Hudlidelser. 

Denne Anvendelse af Lyset, som i Virkeligheden 
ligger saa nær, er dog saa at sige ukendt i Medicinen, 
i alt Fald med den Motivering, som jeg her har givet. 
De Par Tilfælde, som jeg har fundet omtalt i Literaturen, 
gælder alle Behandlingen af Lupus. I Tillmanns 
Chirurgi (4. Udg. 1895 S. 443) findes følgende Passus: 
„Thayer anbefaler Tilintetgørelsen af Lupus ved Hjælp 
af Sollys, idet han samler Solstraalerne med et Brænd- 
glas og lader dem virke paa de lupøse Steder. Brand- 
saaret heler godt og hurtigt." Den originale Beretning 
kender jeg ikke; men det synes, som om det er Sol- 
lysets Varmevirkning, som Thayer har villet anvende. 
• — For Fuldstændigheds Skyld vil jeg nævne, at jeg 
ogsaa har set samme Maade at behandle Lupus paa 
omtalt i en nyudkommen Bog af OtterbetH (Die Heil- 
kraft des Sonnenlichtes 1896 S. 101), han meddeler, at 
han engang er bleven konsuleret af en Lupuspatient, 
som var bleven behandlet af en Lægmand med Sollys 
samlet ved Brændglas ' I. 

Endelig foreligger der en Beretning af Ziegelroth 



Jeg støtter imidlertid min Mening paa nogle Undersøgelser af 
Berion meddelte i Académie des sciences 13. Juli 18% (Ref. i 
la Sem. médicale 22. Juli 1896 S. 283). Berion havde udsat 
Kulturer af Difteribacillen i 16 Timer, 32 Timer og 64 Timer for 
de Røntgenske Straaler uden at de vare blevne dræbte eller 
svækkede. 
') Efter at delte er skrevet, er der fremkommet et ille Hefte: 
Meins Sonnentherapie af iiaximiliatl liéhl. Forfatteren, der er 
Lægmand, hat netop benyttet denne Maade. 

(Blåtter f. klin. Hydrotherapie, Juni 1895 S. 138) om, 
at Dr. Lahmann (Naturlæge, Leder af Sanatoriet Weisser 
Hirsen ved Dresden), har behandlet to Lupuspatienter med 
elektrisk Lys. Samtidig med Belysningen blev Saarene 
besprøjtede med en „naaleskarp" Vandstraale, afvexlende 
kold og varm, saa at der ofte kom Blødninger. Dr. 
Lahmanns Motiv til denne Behandling var det meget 
rigtige, at Lyset formaar at dræbe Bakterier. Anord- 
ningen var følgende; han benyttede en 12 Amperes 
elektrisk Buelampe, som var anbragt i Brændpunktet 
for et parabolsk Speil (c. 3 / 4 Meter fra Speilet). Speilet 
udsendte altsaa parallelle Straaler (men koncentrerede 
ikke Lyset); for disse Straaler blev Patienten udsat i en 
Afstand af c. 1 Meter fra Lysbuen og c. l 3 /4 Meter fra 
Speilet. I Begyndelsen blev Patienten udsat 10 Minutter, 
senere V 2 Time daglig for Lyset. — Som jeg alt har 
sagt, Motivet til denne Behandling var meget fortrinligt, 
men naar vi betænker, at det her anvendte Lys og paa 
den Maade, det er anvendt, næppe er stærkere end al- 
mindeligt Dagslys, og maa antages allerhurtigst efter 
4 — 5 Timers Forløb at kunne dræbe Bakterier, da lyder 
det højst mærkeligt for ikke at bruge et stærkere Ord, 
at udsætte et lupøst Saar i 10 Minutter for dette Lys. 
Hvis et saadant Lys skulde kunne have en ødelæggende 
Virkning paa Lupus, vilde det jo t. Eks. være komplet 
umuligt at have Lupus i Ansigtet, som Sollyset hår saa 
rig Lejlighed til at virke paa. 

Disse enkelte Beretninger om Anvendelsen af Lyset 
ved Lupus er som paavist ikke meget værdifulde og 
kunne ikke godt danne Basis for videre Forsøg, snarest 
kunde man da lære af dem, hvorledes man ikke skal 
bære sig ad. 

Sagen er jo i sig selv ikke saa vanskelig, men 
Vejen er dog lang nok, og Forsøgene mange, inden 
man rinder det Rette. Det er nu et Aar siden, jeg 
begyndte mine Forsøg, men nu tror jeg ogsaa, at den 
Metode, jeg har fundet og nærmere uddannet, er meget 
brugelig. Man kan ved Hjælp af denne paa en 
let og for Patienterne ikke ubehagelig Maade i 
fuldt Maal anvende Lysets bakteriedræbende 
Kraft som ovenfor antydet, o: ved lokale, over- 
fladiske, bakterielle Hudlidelser. 

Mine Forsøg falde væsentlig i to Afdelinger 1) Under- 
søgelser med Hensyn til Anvendelsen af Lyset og 
2) Undersøgelser over Lysets Indtrængen i Vævene. 
Som en tredje Afdeling slutter sig hertil en foreløbig 
Meddelelse om Anvendelsen af Methoden i Praksis. 



I. Undersøgelser med Hensyn til Anvendelsen 
af Lyset. 

a. Almindelige Principer for Koncentrering af Lyset. 

Da Lyset som ovenfor omtalt er saa længe om at 
dræbe Bakterier, er den første Tanke selvfølgelig at søge 
at forstærke det ved Hjælp af de sædvanlige Midler: 
Spejle eller Samlelindser. Ved begge disse Maader er 
der imidlertid den Ulempe, at der opstaar en utaalelig 
stærk Varme, en Forbrænding. Men naar man kender lidt 
til Undersøgelserne over Lysets Virkning paa Bakterier, 
vil man vide — som det fremgaar af min korte Frem- 
stilling i det foregaaende — at Lysets varmeste Straaler 
(de mindst brydbare o: de ultrarøde, røde og orange) 
ere ganske uden Betydning for dets ødelæggende Virk- 

ning paa Bakterier. En Udelukkelse af disse Straaler 
vil derfor ikke alene være uden Skade, men ogsaa, 
ifølge det foregaaende, være af overordentlig stor For- 
del. — En saadan Udelukkelse af de varmeste Straaler 
lader sig desuden med Lethed praktisere. 

De allervarmeste af Lysets Straaler, de ultrarøde, 
udelukkes for største Delen ved at lade Lyset passere et 
Vandlag ') af passende Tykkelse (en Alunopløsning er 
endnu lidt bedre, denne anvendte jeg i Begyndelsen, 
men opgav at bruge den paa Grund af visse tekniske 
Ulemper). 

Saafremt man anvender store og stærke Samlelind- 
ser eller Spejle, vil der til Trods for Vandlaget endnu 
være altfor stærk Varme i Brændpunktet; man maa der- 
for gribe til at udelukke de næstvarmeste Straaler i 
Spektret o: de røde og eventuelt ogsaa de næste i 
Rækken o: de orange og gule Straaler. Dette lader sig 
gøre ved at sætte en ren blaa Farve til Vandet, som 
Lyset skal passere. Blaa Glas kunde man ogsaa an- 
vende, men jeg har foretrukket at farve Vandet blaat, 
dels fordi det er saa vanskeligt at faa blaat Glas af 
ren Spekterfarve, dels — og navnlig — fordi man ved 
Anvendelsen af blaat Vand let og hurtigt kan variere 
Farvens Styrkegrad i Forhold til Lysets Intensitet. 

I Almindelighed anvender man i dette øjemed ved 
Spektralforsøg en ammoniakalsk Opløsning af svovlsurt 
Kobberilte; dette anvendte jeg ogsaa i Begyndelsen, 
men da Vædsken hurtig affarvedes ved Berøring med 



') At Glas ogsaa tilbageholder en Del af de ultrarøde Straaler be- 
høver ikke at nævnes her, uden for saa vidt, som denne Om- 
stændighed taler for at anvende Glaslindser fremfor Spejle til at 
samle Lvset. 

Apparatets Metalsider og iøvrigt var mindre behagelig 
at anvende, er jeg nu gaaet over til en Opløsning af 
Methylenblaat. Den svovlsure Kobberopløsning ude- 
lukker ganske vist, naar den er tilstrækkelig stærk, fuld- 
stændig de røde Straaler, dette gør en stærk Methylen- 
blaatopløsning derimod ikke. Paa den anden Side vil 
man, ved en spektroskopisk Undersøgelse af en tynd, 
— tilsyneladende lige farvestærk — Opløsning af de to 
Farver, se, at Methylenblaatopløsningen sluger flere røde 
Straaler end Kobbervitriolopløsningen; og da man nu i 
Reglen kun har Brug for en delvis Udelukkelse af de 
røde Straaler, er Methylenblaatopløsningen ogsaa af 
denne Grund at foretrække. — Det Lys, som herved 
fremkommer, er selvfølgelig blaat eller blaaviolet, og 
det er jo netop det for Bakterier mest skadelige. 

Af Lys har jeg benyttet dels Sollys, dels elektrisk 
Buelys. Sollyset er naturligvis det kraftigste, men da 
man kun de færreste Dage af Aaret har Sollys til sin 
Disposition, maa man oftest ty til kunstigt Lys, og af 
saadant Lys er igen det elektriske Buelys 1 ) det, som 
egner sig bedst, da det af kunstigt Lys at være inde- 
holder særlig mange kemiske Straaler. Jeg hidsætter 
her en Tabel 2 ), som viser, hvorledes samme Grad af 
Lys, stammende fra forskellig Lyskilde, kan være for- 
bunden med helt forskellige Mængder af kemiske Straa- 
ler. Lysstyrken ved den Frauenhofer'ske Linie D. er 
sat til 100. 



') Det elektriske Glødelys kan der slet ikke være Tale om at 
anvende her, da det indeholder saa relativt faa kemiske Straa- 
ler. Naar jeg derfor i det Følgende taler om elektrisk Lys, 
mener jeg selvfølgelig altid Buelys. 

') Eder: Die chemischen Wirkungen des Lichtes 1891 S. 355. 

Lysstyrke i de enkelte Dele 
af Spektret. 



C. 

(redt) 


D. 
(gult) 


b' 


73 


100 


104 


74 


100 


103 


59 


100 


113 


61 


100 


121 


50 


100 


223 


87 


100 


155 


45 


100 


250 



F. •), G 
(blaat) 



Total Lysstyrke 
i Normallys 



Normallys. . . 
Gaslampe . . , 
Kalklys 
Elektrisk Lys. 
Magnesiumlys. 
Maanelys . . . 
Sollys 



134 

125 
285 
735 

1129 
363 

2971 



1 

16 

90 

362 

215 

204 

70000 



Da den absolute Forskel paa Sollysets og det 
elektriske Lys' kemiske Styrke imidlertid har nok saa 
megen Interesse, har jeg foretaget en Del Maalinger 
med Vogels Fotometer for at konstatere Forskellen. I 
Oktober Maaned f. Eks. er Sollyset c. 8 Gange saa 
stærkt kemisk virkende som en elektrisk Buelampe 
paa 25 Amperes (i 3 / 4 Meters Afstand fra Lysbuen). 
Sollysmaalingerne blev foretagne her i København den 
27. Oktober 1896 Kl. 1 1 x / 4 ved klar Himmel og i fri 
Luft. De elektriske Lysmaalinger blev tagne i en Af- 
stand af 75 Ctm. fra Lysbuen og under en Vinkel 
paa Kullene af c. 45 ° I begge Tilfælde stod Foto- 
meterets Glasplade vinkelret paa Lysstraalerne. Da nu 
Sollysets kemiske Kraft for Københavns Vedkommende 
ved Middagstid den 21. Juni er omtrent 6 Gange saa 
stor som den 21. Oktober, kan man gøre sig et Begreb 
om Sollysets overordentlig store og det elektriske Bue- 
lys' ringe, absolute kemiske Kraft. 

Til at koncentrere Lyset har jeg væsentligst be- 
nyttet Samlelindser, dels af Glas dels ogsaa i den sidste 

Tid af Vand: hule Glaslindser fyldte med Vand, dette 
sidste er det bedste, men det har hidtil ikke været saa 
let at skaffe gode Glas til Veje. Ved Hjælp af Varme- 
udelukkelsen har jeg kunnet anvende saa store og stærke 
Lindser, som det overhovedet har været mig muligt at 
skaffe og skøndt jeg selvfølgelig endnu langtfra har 
naaet Grænsen for, hvad der kan ydes i denne Retning, 
er dog flere af de Apparater, som jeg i øjeblikket har, 
af meget respektabel Godhed og Kraft og vel anvende- 
lige, og jeg vil derfor her give en Tegning og Beskri- 
velse af et af dem — mit bedste Sollysapparat. 

b. Samleapparat til Sollys. 

Dette bestaar, som hosstaaende Tegning viser, af en Metalbehol- 
der (Zink), som for hver Ende er lukket med en Samlelindse al 
Glas: den største af disse er plankonvex (dette skyldes dog kun den 
Omstændighed, at en saadan var lettere at skaffe end en dobbelt- 
konvex) har en Diameter af 3" Om. og en Brændvidde af 48 
Ctm. Beholderen, hvis koniske Form svarer til den plankonvekse 
Lindses Straalekegle, er 40 Ctm. lang og er lukket med en dobbelt- 
konveks Lindse paa 18 Ctm. 's Diameter og 40 Ctm.'s Brændvidde. 
Rummet mellem de to Lindser er fyldt med Vand, som er farvet med 
Methylenblaat. Det samlede Apparats Brændvidde er 30 Ctm. — 
Lindsernes Brændvidde forlænges nemlig stærkt paa Grund af Vandlaget. 

Paa Cylinderen er der foroven to rorformede Aabninger, den 
største af dem, som holdes lukket med en Outtaperkaprop, er saa 
stor, at man kan faa Haanden ind i Cylinderen og rense Glassene paa 
Indsiden. Den anden, mindre Aabning bruges til Paaheldning af Vand, 
samt som Udlobsaabning for det ved Opvarmningen overskydende 
Vand. Paa Siden af Cylinderen er der anbragt et Sigteapparat, hvor- 
ved man kan indstille Apparatets Akse parallelt med Solstraalerne. 
Theoretisk set burde Apparatet stadig bevæges med Solen o : anbringes 
paa en Heliostat; men i Praksis viser det sig tilstrækkeligt at indstille 
det med nogle Minutters Mellemrum. 

Metalcylinderen er ved to Akser, som tillader Skraastillinger, an- 
bragt paa et Stativ med Gaffel; Stativet tillader Forskydning op og 
ned, samt Drejning om en vertikal Akse. — Indstillingen af Apparatet 
er altsaa ganske simpel, og den øvrige Brug meget let; hvis man 

f. Eks. vil paavirke en lille Plet, ger man Vædsken mere blaa, vil man 
paavirke en større Plet, ger man den lysere. Brænder Solen stærkt, 
gøres Farven mere blaa, og omvendt, hvis den brænder mindre stærkt. 

c. Samleapparater til elektrisk Lys. 
Til elektrisk Lys maa Apparaterne være anderledes konstruerede 
end til Sollys, da Straalerne ere divergerende. Ganske vist kunde 




Samleapparat til Sollys. 

man — som jeg gjorde i Begyndelsen — benytte samme Slags Appa- 
rater, men saa skulde Lindserne være stærkere brydende eller ogsaa 
anbringes længere fra hinanden og langt fra Lysbuen; men paa denne 
Maade vilde Lyset ikke blive udnyttet tilstrækkeligt. Jeg har derfor 
med stor Fordel anvendt en særlig Konstruktion, som ses paa hos- 
staaende Gennemsnit af mit bedste Apparat til elektrisk Lys 1 ). Som 

i) Samleapparaterne ere forfærdigede til mig af Hr. Blikkenslager Warberg 
Selvtorvet Nr. 6, Kebenhavn 0. 



man ser, bestaar det af en kikkertlignende Cylinder med 5 Undser, 
de tre første af disse (nærmest Lyset) har den Opgave at samle de 
divergerende Straaler til et Bundt parallelle — altsaa som Solstraalerne. 
De to sidste Lindser, hvorimellem er blaat Vand, samler nu igen disse 
parallelle Straaler og svarer altsaa ganske til det ovenomtalte Sollys- 
apparat. Afstanden mellem de tre første Lindser indbyrdes og mellem 
de to sidste indbyrdes er bestemt, derimod er den selvfølgelig lige- 
gyldig mellem disse to Systemer; her er Apparatet derfor ogsaa for- 
skydeligt, saa at Cylinderen efter Behag kan geres lang eller kort, 
hvilket er af stor praktisk Betydning. 




Samleapparat til elektrisk Lys. 



De to Lindser, som ere nærmest Lyset, ere ens (Diameter 1 7 Ctm., 
Brændvidde 75 Ctm.), de ere med Hensigt 1 ) plankonvekse, med den plane 
Side mod Lyset, og af stor Brændvidde. Den tredje Lindse er bikonveks 
(Diameter 18 Ctm., Brændvidde 4,"> Ctm.). Meningen med disse tre Lind- 
ser med svag Brydning fremfor en enkelt med stærk Brydning er selv- 
følgeligt at faa mere Lys til at gaa igennem, og faa det til at gaa 
igennem paa en mere regelmæssig Maade. 

Istedenfor disse Lindser vil man dog sikkert med Fordel kunne 
anvende Fresnelske Polyzonallindser; jeg har endnu ingen af dem, 
men venter at faa et Par i den nærmeste Fremtid. 



>) Ievngt vil jeg gere opmærksom paa, at Lindsernes Sterrelse og Brænd- 
vidde tildels har været afhængig af, hvad jeg har haft lettest ved at skaffe 
tilveje, allsaa ikke er noget Udtryk for, hvad jeg har anset for mest fuld- 
komment. 

Den 4de Undse i Apparatet er af 18 Ctm.'s Diameter og 45 
Ctm.'s Brændvidde; den 5te Lindse af 13 l / 2 Ctm.'s Diameter og 32 
Ctm.'s Brændvidde. Forreste Lindses Afstand fra Lysbuen (o: forreste 
Brændvidde) er 17 Ctm. Bageste Brændvidde er 22 Ctm. 

Det her beskrevne Apparat er igen anbragt paa et Stativ i den 
forreste Brændviddes Afstand fra Lysbuen — man maa selvfølgelig 
anvende en Buelampe med fikst Brændpunkt — og under en Vinkel med 
den vertikale Linie (Kullene) paa c. 40°, da denne Vinkel svarer til Ret- 
ningen ai Lysbuens stærkeste Lysvirkning. Formen af det Stativ, jeg 
hidtil har anvendt, fremgaar bedst af Billedet bag i Bogen. Den elek- 
triske Buelampe hænger i Midten; udenom den er anbragt en Jernring, 
som bæres af 4 Jernstøtter. Ringen har 4 Arme og hver Arm bærer en 
Cylinder, som kan forskydes op og ned paa Armen. Ved hver Lampe 
kan der altsaa behandles 4 Patienter. 



d. Bakterieforsøg med det koncentrerede blaaviolette Lys. 

Inden jeg imidlertid ved mine Forsøg var naaet til 
Sammensætningen af disse forholdsvis gode og stærke 
Apparater, havde jeg ved Forsøg med Bakterier over- 
bevist mig om, at Lysets bakteriedræbende Evne ogsaa 
virkelig stiger med dets Koncentration (dette var nemlig 
ikke paa Forhaand absolut givet, sammenlign f. Eks. 
Virkningen af mange Antiseptika). Ved disse Forsøg 
viste det sig, at enhver Forbedring af Apparaterne havde 
en nogenlunde tilsvarende hurtigere Dræbetid af Bak- 
terierne til Følge. . Da det for at bestemme denne Tid 
gælder om at have en ensartet Maalestok, har jeg 
stadig benyttet den samme Bakterieform, M. prodigiosus; 
dog har jeg for Sikkerheds Skyld gjort enkelte Forsøg 
med et Par andre Former (Tyfus og Miltbrand) for at 
kontrollere, om Virkningen var ens. 

Til mine Forsøg har jeg stadig anvendt Pladekul- 
turer efter Buch ners 1 ) Mønster. Hvor hensigtsmæssige 



') Buchner 1. c. 

disse ere ved Lysforsøg, har Buchner vist ved smukke 
Eksempler. Naar man med sort Papir klistrer et Kors 
eller Bogstaver paa den mod Lyset vendende Side af 
Glaspladen, vil Lyset nemlig ikke kunne paavirke de 
Kim, som befinde sig herunder, medens alle Kimene 
udenom blive svækkede eller dræbte. Anbringer man 
nu Pladen i passende Temperatur, vil der efter 24 -48 
Timer være dannet Kolonier af de overlevende Kim, og 
disse Kolonier danne nu Figurer, som kunne ses med 
blotte øjne, svarende til de paaklistrede Bogstaver. 
Buchner lod f. Eks. sine Typhusbaciller tegne et stort 
TYPHUS. Et smukt Eksperiment med denne Methode 
er at lægge et fotografisk Negativ over Kulturpladen 
og derpaa udsætte for Lyset, Bakterierne danne nu, idet 
de vokse frem, et tilsvarende Positiv, et helt Landskab 
f. Eks , idet de svækkes i deres Vækst i Forhold til 
den gennem Negativet gaaende Lysmængde (Buchner). 

Min Forsøgsanordning var iøvrigt saaledes: Til 
Pladekulturerne benyttede jeg Nielsenske Flasker, som 
Næringssubstrat anvendtes snart KuJpeptongelatine og 
K. P. Agar-Agar i lige Dele (Jensens Blanding), snart 
udelukkende K. P. Agar- Agar (S Kubikctm. i hver Fla- 
ske), dette sidste Substrat er ganske vist mindre gen- 
nemsigtigt end det andet, men er dog at foretrække, 
fordi det ikke saa let smelter eller løsner sig fra Glas- 
væggen. I hver Flaske saaedes 2 — 3 Platin-øskener af 
en Renkultur i Bouillon. Én til et Par Timer efter Saa- 
n ingen blev Flasken udsat for Lyset. 

Det, jeg først og fremmest vilde have at vide ved 
disse Forsøg var, hvor stor Forskel der er paa Virk- 
ningen af det ved mine ovenomtalte Apparater koncen- 



28 



trerede Lys og almindeligt Lys (Sollys eller elektrisk 
Lys). 

Ved Undersøgelser med Sollys er der altid den 
Ulempe, at der ikke er Tale om nogen konstant Styrke ; 
thi selv ved samme Solhøjde og tilsyneladende klar 
Himmel er Lysets Intensitet meget forskellig paa Grund 
af Luftens varierende Fugtighedsgrad, Rigdom paa Støv- 
partikler o. s. v. Denne Usikkerhed undgik jeg let ved 
mine Forsøg, idet jeg altid paa samme Dag og samme 
Tid udsatte én Kulturflaske for det koncentrerede Sol- 
lys og en anden for det ukoncentrerede, men direkte 
Sollys. 

Kulturerne var selvfølgelig altid ganske ens og 
begge Flasker blev stillet under samme Vinkel til Lys- 
straalerne. Paa hver af Flaskerne var paa Kultursiden 
fastklæbet en af runde Huller gennembrudt Papirsplade; 
dette Papir var sort paa den ene Side og hvidt paa den 
anden. Den hvide Side blev vendt mod Lyset for at 
hindre for stærk Varme, hvorved Næringssubstratet 
kunde glide paa Flasken. Paa Grund af den sorte 
Farve var Papiret samtidig uigennemtrængeligt for Lys. 
I hvert af de omtalte Huller malede jeg nu paa den 
Flaske, der skulde udsættes for koncentreret Lys, med 
Tush et Tal, som betød, at saa lang Tid skulde dette 
Felt belyses: 1 Minut, 3 Minutter, 5 Minutter o. s. v. ; efter 
Belysningen hensattes Flasken i Mørke og efter 24 — 48 
Timers Forløb kunde Resultatet tydeligt aflæses med 
blotte øjne ; havde Lyset været stærkt nok til at svække 
eller dræbe Bakterierne i den angivne Tid, traadte Tallet 
nemlig frem, dannet af Bakteriekolonier, som voksede i 
Ly af det sorte Tal. Paa denne Maade angiver Bak- 
terierne selv med Tal den Tid, som det har taget at 

dræbe dem. — Den Flaske derimod, som var bestemt 
for det ukoncentrerede Lys, maatte naturligvis belyses 
en tilsvarende længere Tid ('/ 4 — 2 Timer). — Jeg hid- 
sætter her en fotografisk Gengivelse af en saadan Kul- 
turflaske, som — skandt den ikke er ret god — dog 
viser, hvor tydeligt Tallene træder frem. 




Denne Metode, som jeg stadig anvender for at 
konstatere og kontrollere mine forskellige Samleappa- 
raters Evne til at dræbe Bakterier, er overordentlig fint- 
mærkende og giver ganske utvivlsomme Resultater, den 
kontrollerer sig selv, idet man af de store Partier af 
Pladen, som ikke ere belyste, kan se, om Saan ingen 
har været god og om Kimene har været levedygtige. 

Tallet midt i Feltet angiver som sagt Tiden, men tillige, 
at det er Lyset og ikke Varmen af det koncentrerede 
Lys, som har dræbt Bakterierne. Ifald det var Varmen, 
vilde Bakterierne under det sorte Tal fuldt saa vel 
bukke under, da Glasset her bliver særligt stærkt op- 
varmet. I Reglen ser man altsaa efter Lysindvirkningen 
en Plet uden Vækst, der, hvor Lyset har ramt Kulturen, 
medens der i Ly af det sorte Tal er kommen god 
Vækst. I de enkelte Tilfælde, hvor paa Grund af til- 
fældige Omstændigheder Varmen er bleven for stærk, 
viser det sig straks paa det tydeligste derved, at Væksten 
er hæmmet ogsaa under det sorte Tal. 

Ved disse Forsøg faar man saavel med koncen- 
treret som med ukoncentreret Lys ikke blot som Resul- 
tat „dræbt" eller „ikke dræbt", men forskellige Grader 
af Svækkelse ligefra en ubetydelig, temporær Svækkelse 
til absolut Død af Bakterierne. Det har nu ved disse 
meget talrige Undersøgelser vist sig, at det koncentre- 
rede Lys dræber Bakterierne langt hurtigere end det al- 
mindelige direkte Sollys; det bedste af de Apparater, 
som jeg for Tiden har, det ovenfor afbildede, virker, 
naar Lyset er samlet paa en Plet af godt 2 Ctm. i 
Diameter c. 15 Gange saa stærkt som almindeligt Lys, 
saaledes at f. Eks. tre Minutters Paavirkning af det 
koncentrerede Lys svækker Bakterierne lige saa stærkt 
som tre Kvarters Paavirkning af det direkte Sollys. 

Disse Tidsangivelser ere jo kun relative ; og de ab- 
solutte Tider var det ikke min Hensigt ved disse For- 
søg at gøre nøjagtige Undersøgelser over. Da det dog 
har megen praktisk Interesse, vil jeg opgive et Par Tal, 
hvilke jeg dog ikke tillægger nogen videnskabelig 
Værdi, da jeg ikke samtidig har foretaget nogen Lys- 

maaling. De korteste Tider jeg har naaet paa klare 
Solskinsdage i Juli og August — Forsøgene foretagne 
i København ved Middagstid — med mine bedste Appa- 
rater, er en tydelig Svækkelse af Bakterierne efter 1 
Minuts Paavirkning, saaledes, at man altsaa har kunnet 
se Tallet 1. Absolut Død opnaaedes ved de samme 
Forsøg efter 5 — 7 Minutters Forløb. Med det ukoncen- 
trerede Lys opnaaedes en tilsvarende Grad af Svækkelse 
efter 15 Minutter og absolut Død efter c. I 1 /* Time. 

For det elektriske Lys Vedkommende er Forholdene 
mere klare, her har man et i alt Fald nogenlunde kon- 
stant Lys og her kan man derfor bedre tale om abso- 
lutte Tidsangivelser. Jeg har til mine Forsøg benyttet 
en Buelampe paa 25 Amperes (c. 4000 Normallys). Den 
bakterielle Anordning var ganske som ved Forsøgene 
med Sollys. De to Flasker blev anbragt i samme Af- 
stand fra Lysbuen (75 Ctm.), den ene fik Lyset direkte 
fra Lysbuen, den anden fik det af det ovenfor afbil- 
dede Apparat samlede blaa Lys (Pletten c. 2 Ctm. i 
Diameter). Det viste sig ved disse Forsøg, at Bakte- 
rierne ved det ukoncentrerede Lys vare synligt svækkede 
efter c. I 1 /* Times Forløb og dræbte efter 8 — 9 Timer. 
Af det koncentrerede Lys blev de synligt svækkede 
efter 4—5 Minutters Forløb og dræbte efter 15 — 20 
Minutter. Apparatet forstærker altsaa Lysets Virkning 
paa Bakterier rigelig 20 Gange. Apparater af denne 
Type yde imidlertid ogsaa noget ganske fortrinligt 
navnlig i Forhold til mine første Former af Sanse- 
apparater til elektrisk Lys. 

De Forsøgsresultater, som jeg her har meddelt, har 
naturligvis for Tallenes Vedkommende ingen blivende 
Værdi. Tallene betyder kun, at til dette Punkt er jeg 

for Tiden naaet, disse Tal vil ved nye Forbedringer af 
Apparaterne og ved stærkere Lys hurtigt blive over- 
gaaede. Værdien ligger derimod i, at jeg har paavist 
en Maade, hvorved man kan opnaa en meget intens 
Virkning paa Bakterierne af Lyset, og at der er ført 
Bevis for, at Lysets bakteriedræbende Kraft stadig sti- 
ger med dets Koncentration, sandsynligvis nogenlunde 
proportionalt. 

Inden jeg imidlertid forlader Bakterierne og Lysets 
Forhold til dem, maa jeg dog gøre den Bemærkning, 
at der trænges i høj Grad til mere Omhyggelighed ved 
Arbejder paa dette Omraade. Det vil sige, alt, hvad 
der angaar Bakterierne er i Reglen meget fint og om- 
hyggeligt, men hvad der angaar Lyset, er oftest meget 
mangelfuldt. Lysstyrken har jo den allerstørste Betyd- 
ning. Naar det drejer sig om direkte Sollys, og man 
taler om absolutte Forhold, burde man derfor altid op- 
give tre Ting: det Sted (Bredegrad), hvor Undersøgel- 
sen foretoges, hvilken Tid paa Aaret og hvilken Tid 
paa Dagen; herved kan man dog gøre sig et ringe Be- 
greb om Lysstyrken. Det bedste og eneste rigtige er 
selvfølgelig at foretage en Lysmaaling samtidig med 
Forsøgene, men dette træffer man aldrig i Litteraturen. 
Endvidere bør man omtale, hvis det er en Pladekultur, 
om Pladen har ligget horizontalt eller vinkelret paa 
Lysstraalerne, da dette kan have megen Betydning. 
Naar der er Tale om Forsøg med elektrisk Lys, kan 
man se det Særsyn, at Forfatterne ikke opgive, i hvil- 
ken Afstand fra Lyset Kulturen er anbragt, og dog vide 
vi, at Lysets Styrke forholder sig omvendt som Afstan- 
dens Kvadrat. Ved elektrisk Lys har endvidere den 
Vinkel paa Kullenes Akse, hvorunder Kulturen ligger, 

megen Betydning, da Lysstyrken er langt stærkere ved 
30 ° — 50 ° end under andre Vinkler. 



II. Om Vævenes Permeabilitet for de kemiske 
Straaler. 

Som bekendt er de levende Væv fuldstændig perme- 
able for Lysstraalerne, Huden, Muskler, Sener, Nerver, 
Brusk, Ben, alt er det gennemskinneligt; herpaa beror 
Diafanoskopien, som man har lovet sig saa meget af, 
men som neppe har svaret til disse Forventninger. En 
Undtagelse med Hensyn til Gennemskinnelighed danner 
selvfølgelig Pigmentet, som naar det er stærkt udviklet 
kan holde Lyset helt ude, hvilket forøvrigt uden Tvivl 
ogsaa er Hensigten med Hudens Pigment. 

Eksempler paa Vævenes Gennemskinnelighed se vi 
daglig; det simpleste Eksperiment er at lukke øjen- 
laagene til og se mod Lyset; hvor meget Lys der 
trænger gennem øjenlaagene, gaar dog først op for 
en, naar man derpaa dækker øjnene med Haanden. 
Man iagttager daglig, hvor let Lyset gaar gennem et 
Øre; og naar man holder Haanden med samlede Fingre 
mod Lyset f. Eks. tæt op ad en stærk Petroleums- 
flamme, ser man, at Fingrene ere fuldstændig gennem- 
sigtige, det eneste man kan se tegne sig er \ enerne 1 ), 
der vise sig som mørke forgrenede Striber. 

Det Spørgsmaal som har Betydning for os, og som 

') Her er der jo en væsentlig Forskel paa almindeligt Lys og de 
Rentgenske Straaler; medens Blodkarrene danner den væsentligste 
Hindring for Gennemgangen af almindelige Lysstraaler, er det 
Bensubstansen som danner den største Hindring for de Rentgenske 
Straaler. 

3 

her skal undersøges er, hvorlangt de kemiske Straaler 
trænge ind i Vævene. Jeg kender kun én Række For- 
søg herover, foretagne af Godneff (Russisk), men cite- 
rede af Boubnoff 1 ). Godneff anbragte ved Hjælp af en 
Troikart smaa tilsmeltede Glasrør med Klorsølv under 
Huden paa Hunde og Katte. Nogle af disse Dyr lod 
han derpaa staa i Mørke, andre udsatte han for direkte 
Sollys. Efter en Times Forløb tog han Rørene ud, 
og det viste sig konstant, at Klorsølvet var sværtet hos 
de Dyr der stod i Sol, men ikke hos dem, der stod i 
Mørke. 

Af disse Forsøg vidste jeg altsaa, at de kemiske 
Straaler ialt Fald efter en Tids Forløb kan trænge gen- 
nem Huden. Da vi nu tillige, som ovenfor omtalt, vide, 
at Tilstedeværelsen af Ilt er nødvendig for at Lyset 
skal dræbe Bakterier, og da Blodet jo er den mest 
iltholdige Substans i Vævene, mente jeg, at det vilde 
være heldigt at fremkalde stærk Hyperæmi paa de Ste- 
der af Huden, som — ved mine Forsøg med Lupus — 
skulde paavirkes af Lyset. Jeg brugte derfor en Tid 
lang forskellige Midler til at fremkalde Hyperæmi paa 
disse Steder. 

Men ved et Forsøg 2 ), som jeg en Dag anstillede 
paa et Øre (af Menneske) blev det mig klart, at dette 
neppe var den rigtige Vej. Paa den ene Side af øret 
lagde jeg et Stykke fotografisk Albuminpapir (Aristo- 



') Boubnoff: Archiv f. Hygiene Bd. X S. 335. 

') Forsøget foretoges d. 26. Marts 1896 Kl. 3 i Kebenhavn ved 
klart Solskin. Vogels Fotometer viste efter 1 Minuts Eksposition 
Nr. 15. Samleapparatet var dannet af en biconveks Lindse paa 
18 Ctm.s Diameter og 40 Ctm.s Brænd vidde, Lyset passerede et 
Lag blaat Vand af 13 Ctm.s Tykkelse. 

papir) og lod nu den blaa-violette Lyskegle fra et Sol- 
lys-Samleapparat falde paa den anden Side af øret. 
Efter 5 Minutters Forløb var Papiret endnu ikke paa- 
virket. Jeg tog nu to Glasplader og trykkede øret 
mellem disse, saa at det blev ganske hvidt (blodtomt). 




og nu var Papiret efter 5 Minutters Forløb blevet helt 
sort. Ved fortsatte Forsøg fandt jeg, at Papiret allerede 
efter 20 Sekunders Forløb var tydelig farvet. — Dette 
Forsøg godtgjorde paa det tydeligste, at Blodet danner 
en væsentlig Hindring for de kemiske Straalers Ind- 
trængen i Vævene, samt at de kemiske Straaler, naar 
Blodet holdes borte, gaar meget hurtigt og i forholds- 

vis stor Styrke gennem Huden (ved dette Eksperiment 
med øret gik Straalerne altsaa gennem to Lag Hud og 
et Lag Brusk). 

Denne Forskel paa de kemiske Straalers Gennem- 
gang gennem et blodrigt og et blodtomt øre, kan man 
iøvrigt iagttage ganske direkte. Ser man nemlig i et 
Spektroskop gennem et nogenlunde blodrigt Øre, vil 
man kun se en rød Stribe; gør man nu øret blodtomt, 
viser Spektret sig bestaaende af alle Farver. 

Efter denne Tid har jeg stadig stræbt saa godt 
som muligt at holde Blodet borte fra de Steder, som 
skulle paavirkes af Lyset. Til dette øjemed har jeg 
ladet lave nogle Trykapparater, som bestaa af 
en svagt hvælvet Glasplade, som er indfattet i en 
Metalring, der bærer 2 eller 4 Arme. Ved Hjælp af 
Baand, som fæstes til disse Arme og bindes omkring 
Hovedet, holdes Trykapparatet paa Plads, og da Baan- 
dene ere elastiske, udøves et jævnt, konstant Tryk. 
Omstaaende Billede viser Formen og Anvendelsen af disse 
Trykglas. Glassene ere af forskellig Størrelse og snart 
fladere snart mere hvælvede; til Pande og Tinding maa 
de være temmelig flade, til Kinderne stærkt hvælvede. 

Til Næsen kan disse Trykglas ikke saa godt be- 
nyttes, derfor har jeg formet nogle af Glas. Jeg har 
dertil benyttet Objektglas, som jeg har skaaret spidse i 
begge Ender, derpaa over en Gasflamme bøjet Enderne 
om til Kroge for Baandene, hvorpaa Midterpartiet bøjes 
i Form af Næseryggen, nogle for flade Næser andre 
for høje Næser. Paa denne simple Maade faar man 
Glas som gøre udmærket Fyldest. De samme eller 
ganske lignende Glas kunne bruges til Hagen. 

I tiet foregaaende har jeg nu vist, hvorledes man 
kan skaffe til Veje meget intensivt kemisk Lys, og 
ved Bakterieforsøg har jeg paavist, hvor overordent- 
lig hurtigt dette Lys er i Stand til at dræbe Bakterier. 
I dette sidste Afsnit har jeg paapeget den store Ulempe 
som Blodet foraarsager ved at hindre de kemiske Straa- 
lers Indtrængen i Vævene og paavist den simpleste 
Maade til at omgaa denne Ulempe. Herved har jeg 
gennemgaaet og væsentlig forbedret de to i Begyndelsen 
af denne Afhandling opstillede Hovedbetingelser for 
den Anvendelse af Lyset, som vi her omhandler. 

For at der ikke endnu skulde være Fejltagelse 
mulig, foretog jeg endnu et — ganske simpelt, men 
meget overbevisende — Forsøg. Jeg tog en af mine 
Flasker med Pladekultur (som sædvanligt med m. pro- 
digiosus), og anbragte en langøret, hvid Kanins Øre 
tvers over Flasken, derpaa udsattes en Plet paa øret i 
3 /i Time for koncentreret Sollys (det ovenfor beskrevne 
Samleapparat). Det viste sig nu, at Lyset efter at have 
passeret øret havde dels svækket dels dræbt Bakterierne 
nede i Flasken under den belyste Plet. Dette Forsøg 
som blev foretaget i August omtrent midt paa Dagen, 
nævner jeg kun en passant og tillægger det, da der 
mangler bestemt Tidsangivelse eller Lysmaaling ikke 
nogen kvalificeret Værdi: men jeg har anført det til- 
dels ogsaa for at vise, at det er en Vej man kan gaa, 
hvis man vil kontrollere Lysets Virkning i Dybden. 



Foreløbig Meddelelse om Anvendelsen 
af Metoden ved Lupus vulgaris. 

Jeg har hidtil kun anvendt Metoden ved Lupus, 
da denne Lidelse jo egner sig ganske særlig til at være 
Prøvesten for en Metode som denne. Man ved, at 
Lupus vulgaris er en bakteriel Lidelse, som skyldes 
Tuberkelbacillen, den er lokal og den er i Reg- 
len temmelig overfladisk, har altsaa de tre Egen- 
skaber, som jeg ovenfor har angivet som første Be- 
tingelse for Metodens Anvendelse. Endvidere ved 
man, at Lyset er i Stand til at dræbe Tuberkelbacillen. 
Hertil kommer, at Lupus vulgaris er en Lidelse som 
ofte trodser al Behandling, og at der altsaa her er god 
Brug for en ny og bedre Behandlingsmetode. 

Jeg er imidlertid ved mine Forsøg hermed endnu langt- 
fra naaet saa vidt, at jeg kan udtale mig bestemt om Resul- 
taterne af denne Behandling eller om Metodens absolutte 
Værdi ved Lupus; først naar jeg har behandlet et større 
Antal Patienter og har haft Tid til at gøre Iagttagelser med 
Hensyn til Recidiv, hvilket ved denne Affektion jo er 
af ganske særlig Betydning, vil jeg kunne offentliggøre 

en detailleret Beretning. Da jeg imidlertid allerede har 
haft og har under Behandling ialt 1 1 Patienter med 
Lupus vulgaris, har jeg dog haft Lejlighed til at gøre 
nogle Iagttagelser og danne mig et vist foreløbigt Skøn 
om Behandlingens Virkning, hvilket jeg vil meddele 
her. — Dog vil jeg først give en Beskrivelse af selve 
Behandlingen. 

Hver Pt. bliver behandlet to Timer daglig, og i 
disse to Timer bliver det samme lille Sted (fra en 
Enøres til en Tokrones Størrelse) belyst. Jeg plejer at 
lade det samme Sted blive behandlet flere Dage indtil 
Uger i Træk. Betydelig længere ved elektrisk Lys end 
ved Sollys. Det bedste vilde jo være, at samme Sted 
blev belyst endnu flere Timer i Træk straks den første 
Gang, saa at man maaske kunde faa alt dræbt i én 
Seance; men jeg har ment, at to Timer var allerede 
drøjt nok for Patienterne at sidde helt roligt (jeg vil 
dog bemærke, at flere af Ptt. har ønsket at sidde 4 
Timer daglig). Som Erstatning maa man saa anvende 
Behandling af samme Sted flere Dage i Træk 1 ), men 
hvorlænge, beror paa et rent Skøn; thi desværre har 
man intet Holdepunkt for, hvornaar Stedet er belyst 
tilstrækkeligt. Man bør dog selvfølgelig hellere be- 
handle det lidt for længe end lidt for kort. — Paa 
denne Maade skrider Behandlingen frem fra Sted til 
Sted, indtil hele det afficerede Parti er gennemgaaet. 
Naar det nu viser sig, at et Sted trænger til fornyet 
Behandling, tages der fat paa det igen. 

Naar alt synes at være godt behandlet igennem, 



') Jeg vil her anføre, at en Undersøger, saavidt jeg erindrer Arloing, 
har iagttaget, at Efterkommerne — i alt Fald i nogle Led — af 
Bakterier, som have været udsat for Lys ere tydeligt svækkede. 



40 



anser jeg det for bedst at ophøre med Behandlingen i 
en eller flere Maaneder, for at det kan vise sig, hvilke 
Steder ere tilstrækkeligt belyste og hvilke ikke. Tiden 
er det eneste der kan afgøre, om den første Behandling 
er tilstrækkelig, eller der kræves en eller flere Efter- 
behandlinger. I visse Tilfælde, f. Eks. hvor hele den 
bløde Del af Næsen synes at bestaa af én lupøs Masse, 
kan man dog sige sig selv, at der maa kræves maaske 
endog mange Efterbehandlinger, selv om Næsens Over- 
flade er kommen til at se godt ud. 

Hver Pt. bliver passet af en Assistent, som har at 
paase, at Lyset stadig falder paa samme Sted, og at 
det falder vinkelret paa Trykglasset. 

Paa denne Maade har jeg for Tiden arrangeret 
Behandlingen, men det er sandsynligt, at den vil under- 
gaa forskellige Forandringer, eftersom Erfaringen bliver 
større, og Forholdene forandres (stærkere Lys, bedre 
Apparater). Selvfølgelig maa der ogsaa tages indivi- 
duelle Hensyn. 

Da hele det ydre Arrangement: Stativets og Sanse- 
apparaternes Stilling, Patienternes Anbringelse m. m. 
er lidt vanskeligt at beskrive, men dog har en vis 
Interesse, gengiver jeg bag i Bogen to Billeder, hvoraf 
det ene forestiller Solbehandlingen, det andet Behand- 
lingen med elektrisk Lys. 

Inden jeg omtaler den synlige Virkning af dette 
Lys paa de syge Steder, maa jeg først erindre om de 
kemiske Straalers almindelige Virkning paa sund Hud. 
En udførlig Beskrivelse heraf har jeg givet i et Par tid- 
ligere Afhandlinger *), hvortil jeg henviser. Det, som 



') Se Citaterne foran. 



41 



har den væsentligste Interesse for os her, er kun, at 
disse Straaler, naar de ere tilstrækkelig intense, kunne 
fremkalde en Betændelse af de forskelligste Grader, fra 
en simpel Rødme til Blæredannelse og stærkt ødem. 
Denne Betændelse adskiller sig paa vtesentlige Punkter 
fra den af Varmestraalerne fremkaldte. 

Ved Anvendelsen af de stærkt koncentrerede kemiske 
Straaler, som jeg benytter, fremkommer der derfor selv- 
følgelig altid nogen Rødme paa Stedet og intet videre; 
dette er Reglen; men Lysets Intensitet og individuelle 
Forskelligheder spille iøvrigt naturligvis en stor Rolle. 
Undertiden ser man Udsivning af Vædske eller Dannel- 
sen af vædskefyldte Blærer med efterfølgende Skorpe- 
dannelse. Enkelte Gange har der foruden Betændelse 
af selve Stedet været ødem af Omgivelserne, og et Par 
Gange har jeg endog set Nekrose med 2 — 3 mm. dybt 
Substanstab af det behandlede Sted; men i disse sidste 
Tilfælde har det drejet sig om en ren Forbrænding. 

Ved denne Behandling dannes der egentlig ingen 
Ar. Hvis et Sted er tilstrækkeligt behandlet, bliver det 
mindre rødt end tidligere, og i Stedet for, at det før 
navnlig med Randene hævede sig lidt over den om- 
givende Hud, bliver det nu fladt, og efterhaanden som 
Tiden gaar, er det — i de Par Tilfælde, jeg hidtil har 
iagttaget — mere og mere kommet til at ligne normal 
Hud. Hvis der har dannet sig Skorper, viser Huden 
sig ved deres Affald i Reglen ret bleg og af naturligt 
Udseende, men først efter nogen Tid kan man se, om 
dette er af større Varighed eller kun forbigaaende. I 
de ganske enkelte Tilfælde, hvor der som omtalt, har 
været Substanstab, kommer der dog uden Tvivl Ar. 
Disse Tilfælde bør dog undgaas, og kunne vistnok ogsaa 

som Regel undgaas; de beror nærmest paa, at Pt. er 
for tapper og Apparatet har ladet for megen Varme 
slippe igennem. 

Om Tilbøjeligheden til Recidiver efter denne Be- 
handling kan jeg endnu ikke have nogen begrundet 
Mening. Kun for to Tilfældes Vedkommende er der 
gaaet saa lang Tid, at der har været Lejlighed til at 
gøre Iagttagelser herover, men i begge Tilfælde ophørte 
Patienterne med Behandlingen, inden jeg ønskede det. 
Den ene Pt. (Hr. Ingeniør N. M., Lupus i 8 Aar, store Par- 
tier af den ene Kind angrebne, behandlet tidligere paa 
alle mulige Maader) var bleven behandlet fra 20. Nov. 
1895 til i Marts 1896 en å to Timer daglig med elek- 
trisk Lys (20 Amperes Lampe og et temmelig primitivt 
og svagt Apparat). Da han ophørte med Behandlingen 
— fordi han betragtede sig som helbredet og ikke 
havde Tid til at blive ved — var der endnu ikke 
saa ganske lidt, som efter mit Skøn trængte til 
videre Behandling; men nu ved Eftersyn i Slutningen 
af Okt. d. A. synes det, som om der kun er en Plet 
paa en lille Ærts Størrelse, som er „levende", og som 
trænger til Behandling. — Den anden Pt. (Handels- 
kommis M., som havde en 6aarig, 5-Øre stor Lupusplet 
paa den ene Kind) blev behandlet godt en halv Snes 
Gange i Marts og April d. A. med Sollys; ham be- 
tragtede jeg endnu mindre som færdig, da han 
ophørte med Behandlingen. Ved Eftersyn i disse Dage 
(Begyndelsen af Nov.) viser det sig, at der endnu er en 
Lupusplet, men den er knap halv saa stor som før 
(efter Sammenligning med Fotografi). 

Spørgsmaalet om Recidiver er naturligvis det væsent- 
lige, naar det gælder en Behandlingsmetode for Lupus, 

og de to her berørte Tilfælde kan man jo ikke slutte 
meget af; men der er et Moment, som taler for, at man 
kunde haabe specielt ved denne Metode at undgaa hyp- 
pige Recidiver. Det er nemlig en let Sag ved denne 
Metode — og det lægger jeg særlig Vægt paa — at de 
tilsyneladende sunde men muligvis dog angrebne Om- 
givelser blive behandlede samtidigt med det syge Sted. 

Med Hensyn til mine 1 1 Tilfælde ') maa jeg endnu 
bemærke, at de alle ere gamle Tilfælde med Affektioner 
af meget forskellig Udbredelse. De have alle tidligere 
været behandlede paa de forskelligste Maader. Det 
yngste af Tilfældene har varet i 5 Aar, det ældste i 2 1 
Aar, de øvrige ligge herimellem. Som man ser. er det 
en Skare Veteraner, og Behandlingen af dem er en 
haard, men til Gengæld paalidelig Prøve for Metoden. 

Hvis man mulig kunde synes, at mine Udtalelser 
om Virkningen af denne Behandling er for bestemte i 
Betragtning af, at jeg kun har haft 11 Tilfælde, vil jeg 
hertil bemærke, at dette vilde være ganske rigtigt, saa- 
fremt det drejede sig om et indvendigt Medikament, en 
Indsprøjtning el. lignende, hvoraf man venter sig en 
Almenvirkning. Men her er Behandlingen rent lokal, 
Sted for Sted behandles og man kan f. Eks. hos en og 
samme Pt. iagttage den samme Virkning en halv Sn<^ 
Gange eller mere. Ved den almene Behandling er hver 
Pt. derimod kun ét Eksempel. Grunden til, at jeg i 



') Foruden disse 11 Tilfælde af lupus vulgaris har jeg behandlet to 
Tilfælde af lupus erythematosus. men Virkningen af Lyset har 
ikke her vist sig saa afgjort forskellig fra Virkningen ved lupus 
vulgaris, at der har været Anledning tii at komme nærmere ind 
herpaa. Men jeg tager ievrigt alt Forbehold overfor dette 
Spergsmaal, indtil jeg har faaet storre Erfaringer. 

denne Afhandling ikke giver en detailleret Fremstilling 
ledsaget af Sygehistorier, beror, som alt sagt, hoved- 
sagelig paa, at jeg ikke kan sige noget om det aller- 
vigtigste Punkt, Recidiverne. 



Endnu staar tilbage at nævne Ulemperne ved denne 
Behandlingsmetode. Først og fremmest er der selv- 
følgelig den, at man kun kan paavirke de Steder, hvor 
Lyset kan komme til; altsaa ikke Affektioner af Næse- 
hulen, Mundhulen og øregangen; endvidere vil de nærme- 
ste Omgivelser af øjet være vanskelige at behandle. 
Dybtgaaende Affektioner vil ligeledes frembyde en Del 
Vanskelighed. Men det, som er den væsentligste Ulempe, 
er Behandlingens Langvarighed, saavel for de enkelte 
Seancers som for hele Tidsrummets Vedkommende, 
samt, at det ofte varer længe, inden man kan iagttage 
Resultater af Behandlingen. Der kræves derfor først 
og fremmest Taalmodighed hos Patienterne, men denne 
Egenskab er ogsaa i forbavsende Grad udviklet hos de 
fleste Lupuspatienter, navnlig naar de ser, at det gaar 
fremad, selv om det er nok saa smaat. 

I ganske enkelte Tilfælde, hvor Affektionen er meget 
udbredt og vokser hurtigt, vil Behandlingens Langvarig- 
hed iøvrigt kunne bevirke, at man ikke kan holde Trit 
med Væxten. En af mine Patienter har jeg saaledes 
maattet opgive at behandle foreløbig — indtil jeg 
faar stærkere Lyskraft — idet Resultatet af flere Maa- 
neders Behandling kun havde været at holde Væksten 
nogenlunde i Skak. 

Men denne Langvarighed og de deraf flydende 
Ulemper er, som man vel bør erindre, ikke noget, der 

er en Følge af selve Metoden, men er afhængig af den 
anvendte Lyskraft (Lys + Sanseapparater). Ved den 
Lyskraft, som jeg hidtil har anvendt (25 Amperes Lamper 
og Samleapparater, som forstærker Lysets Virkning paa 
Bakterier c. 20 Gange), er Behandlingen saa langvarig, 
at jeg ikke vil tilraade nogen at forsøge Behandling af 
Lupus med svagere Kraft '). Jeg kalder denne Kraft 
svag, thi her, hvor det gælder en ganske ny Anvendelse 
af Lyset, maa man ogsaa anvende en ny Maalestok for 
Lyskraften. Naar der er Tale om Belysning, vil man 
sige, at en 23 Amperes Lampe er en meget stærk 
Lampe; men naar der er Tale om at dræbe Bakterier, 
maa man sige, at det er en meget svag Lampe, idet den 
nemlig, som ovenfor omtalt, er 8 — 9 Timer om at dræbe 
Bakterier, som endda ere anbragte meget nær ved Lyset, 
3 / 4 Meter fra Lysbuen. En Lampe, som under samme 
Forhold kunde dræbe Bakterier f. Ex. i Løbet af en 
Time, kunde man bedre kalde en stærk Lampe. 

En Dom over Metoden, paa det nuværende 
Standpunkt, vil derfor være ganske urigtig. Før 
man har gjort Forsøg med meget stærkt Lys og de 
bedst mulige Apparater, vil man ikke kunne danne sig 
nogen bestemt Mening om dens virkelige Værdi. — 
Hermed mener jeg dog ikke, at der kan være nogen 
Tvivl om, at det stærkere Lys og de bedre Apparater 
vil give langt fortrinligere Resultater end de nuværende; 
thi hvad en Forøgelse af Lyskraften har at sige, har 



') Ganske vist er min tidligere omtalte ferstc Pt., Hr. Ingeniør M., 
bleven behandlet med langt svagere Lyskraft og blev dog saa 
godt som helt rask, men Behandlingen varede ogsaa c. 5 Maaneder. 
Med den Lyskraft, som jeg nu anvender, vil jeg antage, at det 
samme kunde udrettes en Del hurtigere. 

jeg, som tidligere berørt, ikke alene overbevist mig om 
ved Bakterieforsøg, men ogsaa paa det tydeligste iagt- 
taget ved selve Behandlingen af Lupus; jeg mener kun, 
at Forbedringens Grad ikke kan angives bestemt, før 
man har gjort saadanne Forsøg. 

En saadan Forøgelse af Lyskraften er tildels et 
teknisk, men navnlig et økonomisk Spørgsmaal, thi 
med de tekniske Hjælpemidler, som Nutiden raader over, 
vil man kunne naa overordentlig vidt. 

Forøgelsen af Lyskraften vil kunne ske ad flere 
Veje, og i hvilke Retninger skal jeg nærmere præcisere. 

1) Forstærkning af Lyset. Det eneste Slags 
kunstige Lys, som der vel for Tiden kan være Tale om 
at anvende til vort Brug, er det elektriske Buelys, og 
det vil være en let Sag at skaffe langt stærkere Lys 
end det, jeg har benyttet 1 ). Buelysets Styrke er afhængig 
af den elektriske Strømstyrke, og Buelampens Styrke an- 
gives derfor almindeligt i Amperes, denne Styrkeangivelse 
svarer dog ikke ganske til Angivelsen i Normallys, idet 
Lysstyrken ikke stiger parallelt med Strømstyrken (saa- 
ledes f. Eks., at en 5 Amperes Lampe er paa 500 
Normallys Styrke, en 10 Amperes paa 1 100 Normallys 
og en 20 Amperes Lampe paa 3000 Normallys). — 
Meget stærkt Buelys benyttes til de Lys-Projektører, 
som anvendes paa Forter og store Krigsskibe; men 
endnu stærkere Lys, vistnok det stærkeste, man over- 
hovedet benytter, anvendes ved de elektriske Fyr; et 
engelsk Fyr har saaledes en elektrisk Buelampe paa 250 
Amperes. 



') Jeg maa her bemærke, at jeg har Udsigt til i nær Fremtid at faa 
Lamper paa 80 Amperes 

Da der imidlertid er Mulighed for at fremstille endnu 
meget stærkere Lys end dette, vil det være klart, at 
Grænsen her maa sættes ved den Kraft, man af øko- 
nomiske Grunde kan skaffe. Fra Metodens Side er der 
næppe noget i Vejen for at anvende selv det stærkest 
mulige Lys, det vilde kun være en Fordel; thi hvor 
stærkt Lyset end bliver, vil man altid let være i Stand 
til at udelukke enhver besværlig Varme. Den kemiske 
Lyskraft vilde heller næppe kunne blive for stærk: hvis 
den blev meget stærk, vilde Følgen kun blive, at man 
kunde nøjes med en kortvarigere Behandling. 

2) Forbedring af Lysets Kvalitet. Det al- 
mindelige elektriske Buelys er naturligvis beregnet paa 
at give saa stærkt „Lys" som muligt, og da de gule 
og grønne Straaler ere de mest lysende, har man valgt 
Flektroder, som giver særlig mange af denne Slags 
Straaler. Til vort Brug er imidlertid, som ofte om- 
talt, det Lys bedst, som indeholder flest kemiske Straaler, 
og saadant Lys er der Mulighed for at fremstille. I Følge 
Kaad og Anvisning, som jeg har faaet af Hr. Professor 
la Cour i Askov, og som jeg er ham meget taknemlig 
for, har jeg gjort nogle Forsøg med at anbringe brændt 
Kalk i den positive Elektrode. Jeg borede den bløde 
Grafitkttrne i Kullene ud og fyldte derpaa Hullet med 
en Blanding af brændt Kalk og den udtagne Grafit i 
forskelligt Forhold. Ved en Blanding af '/* Kalk °g 3 /* 
Grafit fremkommer et smukt violetfarvet Lys, samtidig 
bliver Lysbuen længere, hvilket har den Fordel, at 
Kullene ikke brænder sammen. Den positive Elektrode 
gløder en hel Del svagere og navnlig i ringere Udstræk- 
ning end ellers. Ved Forsøg med fotografisk Sølvpapir 
i samme bestemte Afstand fra Lyset viste det sig, at 

Papiret ved Lys fra den kalkholdige Lysbue blev farvet 
mere end dobbelt saa hurtigt som ved det almindelige 
Lys. Desværre traadte denne Forskel slet ikke frem 
eller gik snarere i modsat Retning ved samme Slags 
Forsøg med Lyset, efter at det var gaaet gennem mine 
Samleapparater. Jeg antager, at Grunden maa søges 
deri, at Kalklyset har indeholdt særlig mange ultra- 
violette Straaler, som saa ere blevne absorberede af de 
mange Glaslindser, som Lyset havde at passere; Glas 
absorberer nemlig i høj Grad ultraviolette Straaler, 
medens Vand lader dem passere. — En Blanding af 1 / s 
Kalk og 7 / 8 Grafit viste sig mere heldig; men forøvrigt 
kan jeg intet bestemt sige, da mine Forsøg hermed 
have været faa og lidet omfattende. Jeg har kun villet 
meddele dem for mulig at kunne fremkalde andre og 
heldigere Forsøg; thi dette er jo nærmest en Opgave 
for Fysikere; og den Fysiker, som kunde finde nogle 
Elektroder, som forstærkede Lyset dygtigt i de blaa og 
violette Straalers Gebet, og som tillige var let anvende- 
lige og ikke for kostbare, han vilde gøre sig meget for- 
tjent af denne Sag. 

3) Forbedring af Samleapparaterne. Den 
første og væsentligste Forbedring af Samleapparater til 
Sollys vil være at erstatte Glaslindserne med Vand- 
lindser. Denne ypperlige Ide skylder jeg Hr. Ingeniør 
Niels Mogensen. Vandlindserne dannes ved at indfatte 
to efter en Kugleflade buede Glasplader i en Metal- eller 
Træring, gennem en Aabning i Randen kan man saa fylde 
dem med Vand. Disse Vandlindser have mange For- 
dele fremfor Glaslindser, de kunne fremstilles i betydelig 
større Dimensioner, de absorbere færre kemiske Straaler 
og langt flere Varmestraaler end disse, og de ere uende- 

ligt meget" 1 billigere. Da man ikke hidtil har benyttet 
den Slags Hullindser, er det ikke muligt at sige, hvor 
store man kan fremstille dem; men efter Fremstillings- 
maaden af Glassene at dømme skulde man tro, at man 
maatte kunne opnaa en Størrelse af l Meters Diameter 
eller mere. 

Ved Anvendelsen af meget store Parabolspejle, som 
man i saa Tilfælde — for at blive fri for Varmen — 
maatte kombinere med et Lindseapparat med blaat Vand, 
vilde man kunne opnaa en kollossal kemisk Lyskraft; 
thi Sollyset er i sig selv — i Forhold til kunstigt Lys — 
saa overordentlig kraftigt og rigt paa kemiske Straaler, 
og Hulspejle af Metal eller andet Materiale vil man 
kunne fremstille i de største Dimensioner. 

Med Hensyn til Samleapparater til elektrisk Lys er 
( »rønserne langt snevrere. De Apparater, som jeg har 
konstrueret, ere, saa snart de blive forsynede med 
Fresnelske Lindser, meget nær ved Grænsen for, hvad 
der kan naas, idet de nemlig tage næsten alt Lyset fra 
Lamperne. Hvis man vil nøjes med to Apparater ved 
hver Lampe, i Stedet for fire, som jeg anvender, vil 
man naturligvis kunne gøre Apparaterne noget stærkere, 
men ikke ret meget. — De Forbedringer, der kunne 
gøres paa dette Omraade, angaar væsentligst Lindserne ; 
det gælder om at faa dem lavede af Glassorter, som 
særlig let lade kemiske Straaler gaa igennem; det bedste 
vil dog vistnok være saa vidt muligt at anvende Vand- 
lindser. — • Endvidere kunde man tænke sig at forstærke 
Lyset ved at anbringe Hulspejle paa den modsatte Side 
af Lysbuen ; men Erfaringen viser desværre — ifølge 
Oplysninger, som jeg skylder Hr. Fyrdirektør Ravn, — 

at saadanne Spejle (o: Metalspejle) hurtig ødelægges ved 
den af det elektriske Lys udviklede Ozon. 

Disse Forbedringer af Lyskraften har jeg behandlet 
temmelig udførligt for at vise, hvor meget der kan 
gøres og hvad der kan gøres. Foruden de her nævnte 
vil der vel kunne tænkes endnu flere Forbedringer, 
navnlig er det jo muligt, at man kan finde endnu mere 
intense Lysformer end Buelyset. Men allerede nu, med 
de forhaandenværende Midler, vil man kunne naa meget 
vidt. 



I denne Fremstilling af Metodens Anvendelse har 
jeg udelukkende holdt mig til Behandlingen af Lupus, 
af den gode Grund, at jeg hidtil kun har prøvet Me- 
toden ved denne Lidelse. Dette beror tildels paa, at 
saa mange Patienter med Lupus har ønsket at under- 
kaste sig denne Behandling, men navnlig paa, at jeg 
har ment det rigtigt ikke at sprede Kræfterne for meget 
og gerne vilde skaffe mig et nogenlunde paalideligt 
personligt Indtryk af Behandlingens Virkning ved denne 
Affektion, inden jeg gik videre med Forsøg ved andre 
Hudlidelser. 

Ovenfor har jeg jo gentagne Gange bestemt pointe- 
ret Metodens Omraade og Begrændsning, nemlig, at 
en Lidelse maa være lokal, overfladisk og bakte- 
riel for at Metoden kan egne sig for den. Hertil maa 
naturligvis, som noget selvfølgeligt, tilføjes „for Lyset 
tilgængelig", da dette i Grunden ikke ligger i Ordet 
„overfladisk". Endvidere vil man selvfølgelig ikke gøre 
Forsøg med denne Metode ved Lidelser, som man kan 
helbrede lettere og hurtigere paa anden Maade. Til 

Trods for disse Begrænsninger vil Omraadet for Me- 
toden være stort nok, og inden man kommer til Klar- 
hed over, hvor den bør anvendes og hvor ikke, maa 
der udføres et stort Arbejde og vil der gaa lang Tid. 

Naar jeg hidtil har talt om Metoden, har jeg nærmest 
tænkt paa Anvendelsen af en moderat Lyskraft. Men 
jeg er selvfølgelig ikke blind for den Mulighed, at Me- 
toden maaske vil kunne yde Gavn selv ved Affektioner, 
som ikke kunne kaldes overfladiske, i Fald man vilde 
anvende en overordentlig stor Lyskraft; og hvad jeg 
forstaar herved vil være fremgaaet af det foregaaende. 
I ethvert Tilfælde vilde saadanne Forsøg være meget 
interessante. Resultaterne vilde imidlertid fuldt saa 
meget som af Lyskraften være afhængige af Muligheden 
af at gøre vedkommende Vævsdel blodtom eller blod- 
fattig. Som Eksempel paa, hvad man kunde tænke sig 
egnet for saadanne Forsøg, vil jeg nævne tuberculøse 
Lidelser af de smaa Led i Ekstremiteterne hos mindre 
Børn. For det første ere nemlig saadanne Barneekstremi- 
teter gerne overordentlig pellucide, og for det andet 
vilde det være let ved en Esmarchs Slynge at gøre Par- 
tiet nogenlunde blodtomt. 

For den praktiske Side af Sagen maa man 
imidlertid ikke glemme den videnskabelige. Ved Hjælp 
af mine Apparater faar man et Lys af en hidtil ukendt 
kemisk Intensitet, og Virkningen af det kender man 
selvfølgelig ikke. Vort Kendskab til Lysets Virkning 
paa Bakterier har — uagtet der foreligger en over- 
ordentlig stor Mængde Undersøgelser — endnu meget 
usikkert over sig. Der vil derfor være al Anledning til 
at tage disse Undersøgelser op paa ny, thi med dette 

stærke Lys vil saadanne Undersøgelser være forholdsvis 
lette og hurtigt udførte. 

Endvidere vil det være af megen Interesse ogsaa 
at forsøge Virkningen af dette Lys paa Svampe og andre 
„Mikro"organismer. Endvidere paa Fosterets Udvikling; 
paa Fosterbevægelser hos Frøer og Salamandre; paa 
Huden (den normale Hud); paa Blodlegemerne o. s. v. 
med andre Ord overalt, hvor man allerede kender en 
Virkning af Lysets kemiske Straaler. Der er nemlig al 
Grund til at vente, at man med dette intense Lys vil 
faa stærke og utvetydige Udslag der, hvor man hidtil 
har faaet svage og næppe iagttagelige Virkninger. Dette 
sidste maa nemlig antages at være Grunden til, at de 
kemiske Straalers Virkning paa Organismen hidtil har 
været saa lidet kendt og saa lidet paaagtede. 

Hvor stor en Betydning disse saakaldte kemiske 
Straaler have for den dyriske Organisme, er mere og 
mere gaaet op for mig under mit Arbejde med og Under- 
søgelser over Lysets Virkninger, og jeg har det Haab, 
at denne Metode vil bidrage sit til at vække Interessen 
for disse Straaler, saa at baade Videnskaben vil optage 
dem til nøjere Undersøgelse og den praktiske Medicin 
vil benytte sig af den dem iboende Kraft. 

